b'\n_START_ARTICLE_\nOleg, veliki knez Kijeva\n_START_PARAGRAPH_\nOleg Mudri ili Oleg Vrhovni (ukr. \xd0\x9e\xd0\xbb\xd0\xb5\xd0\xb3 \xd0\x92\xd1\x96\xd1\x89\xd0\xb8\xd0\xb9 - Oleg Vi\xc5\xa1\xc4\x8dij, rus. \xd0\x9e\xd0\xbb\xd0\xb5\xd0\xb3 \xd0\x92\xd0\xb5\xd1\x89\xd0\xb8\xd0\xb9 - Oleg Ve\xc5\xa1\xc4\x8dej, norv. Helgi) (? - 912./913.), srednjovjekovni novgorodski (od 879.) i kijevski knez (od 882.) varja\xc5\xa1kog porijekla. Bio je regent i vojskovo\xc4\x91a u slu\xc5\xbebi vladarske dinastije Rjurikovi\xc4\x8da.\n_START_SECTION_\n\xc5\xbdivotopis\n_START_PARAGRAPH_\nNaslijedio je 879. godine novgorodskog kneza Rjurika, u ime njegovog maloljetnog sina Igora. Godine 882., u savezni\xc5\xa1tvu s ukrajinskim plemenom Poljanima, zapo\xc4\x8deo je objedinjavanje isto\xc4\x8dnoslavenskih plemena sredi\xc5\xa1nje Ukrajine sa slavenskim plemenima u okolici Novgoroda te je osvojio Kijev i onamo preselio prijestolnicu, utemeljiv\xc5\xa1i Kijevsku kne\xc5\xbeevinu. _NEWLINE_Oleg je kao slobodan ratni pla\xc4\x87enik u doticaju s Poljanima stvorio politi\xc4\x8dko savezni\xc5\xa1tvo s kojim je kao vrhovni knez namjeravao objediniti sva isto\xc4\x8dnoslavenska plemena na prostoru dana\xc5\xa1nje Ukrajine, Bjelorusije i zapadne Rusije. Nakon uspostave Kijevske Rusi, vodio je u razdoblju od 883. do 885. godine niz ratova protiv Drevljane, Severjane i Radimi\xc4\x8de koje je pokorio svoj vlasti, a zauzeo je i podru\xc4\x8dja Vjati\xc4\x8da, Hrvata, Duljeba i Tiveraca. Uspje\xc5\xa1no je ratovao i protiv Hazara._NEWLINE_Godine 907. dopro je brodovima sve do Carigrada, da bi 911. godine uspio zaklju\xc4\x8diti povoljan trgova\xc4\x8dki ugovor s Bizantom. Vladao je do 912. godine kada ga je naslijedio Rjurikov sin Igor (912.-945.), poznat i kao \xc2\xabIngvar\xc2\xbb, koji je nastavio Olegovu politiku objedinjavanja slavenskih podru\xc4\x8dja u savezni\xc5\xa1tvu s Poljanima.'